ΚΑΝΟΝΙΣΜΟΣ (ΕΚ) αριθ. 2558/1999 ΤΗΣ ΕΠΙΤΡΟΠΗΣ

της 2ας Δεκεμβρίου 1999

για την προσωρινή παρέκκλιση από ορισμένες διατάξεις σχετικά με την έκδοση των πιστοποιητικών εξαγωγής που συνεπάγονται τον καθορισμό της επιστροφής για τα γεωργικά προϊόντα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), και ιδίως τα άρθρα 26, 31 και 42, καθώς και τις αντίστοιχες διατάξεις και άλλων κανονισμών περί κοινής οργανώσεως αγοράς για τα γεωργικά προϊόντα,

Εκτιμώντα τα ακόλουθα:

(1) ο κανονισμός (ΕΚ) αριθ. 174/1999 της Επιτροπής(2), σχετικά με τις ειδικές λεπτομέρειες εφαρμογής όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων προβλέπει, στο άρθρο 10 παράγραφος 1, ότι τα πιστοποιητικά εξαγωγής εκδίδονται την πέμπτη εργάσιμη ημέρα μετά την υποβολή της αίτησης, εφόσον δεν έχει ληφθεί κατά τη διάρκεια της προθεσμίας αυτής κανένα ειδικό μέτρο από την Επιτροπή· παρόμοιες διατάξεις υφίστανται σε ανάλογους κανονισμούς που εφαρμόζονται στους τομείς του βοείου κρέατος, του χοιρείου κρέατος, του κρέατος πουλερικών, των αυγών, των οπωροκηπευτικών, των μεταποιημένων προϊόντων με βάση τα οπωροκηπευτικά, του οίνου, των σιτηρών, του ρυζιού, της ζάχαρης, του ελαιολάδου και των γεωργικών προϊόντων που εξάγονται υπό μορφή εμπορευμάτων μη υπαγόμενων στο παράρτημα Ι της συνθήκης·

(2) το πρόβλημα του έτους 2000 και, ιδίως, η μετάβαση από το έτος 1999 στο έτος 2000 μπορεί να προκαλέσει διαταραχές στη μεταβίβαση των στοιχείων από τα κράτη μέλη στην Επιτροπή, η μορφή ή η συχνότητα των οποίων δεν μπορεί ούτε να προβλεφθεί ούτε να επιλυθεί εκ των προτέρων παρά τις προσπάθειες που κατέβαλων οι σχετικές αρχές· η επιτυχής διαβίβαση των στοιχείων που αφορούν τα ζητούμενα πιστοποιητικά και τις σχετικές ποσότητες είναι απαραίτητη για τη καλή διαχείριση των γεωργικών αγορών, και ειδικότερα τη θέσπιση από την Επιτροπή των μέτρων που αφορούν την έκδοση των πιστοποιητικών εξαγωγής που συνεπάγονται προκαθορισμού της επιστροφής·

(3) σε περίπτωση διαταραχής κατά τη διαβίβαση των στοιχείων, ενδέχεται να αποδειχθούν πολύ σύντομες οι ισχύουσες προθεσμίες εξέτασης για την έκδοση των πιστοποιητικών εξαγωγής που συνεπάγονται προκαθορισμό της επιστροφής, κατά τη διάρκεια των οποίων η Επιτροπή πρέπει να λάβει τις αποφάσεις της, και, κατά συνέπεια, Επιτροπή δεν θα είναι πλέον σε θέση να εξασφαλίσει σωστή διαχείριση του καθεστώτος των πιστοποιητικών· πρέπει, συνεπώς, να παραταθούν οι προθεσμίες αυτές για τις αιτήσεις πιστοποιητικών που έχουν κατατεθεί κατά τη διάρκεια της κρίσιμης περιόδου της μετάβασης στο έτος 2000, από τις 27 Δεκεμβρίου 1999 μέχρι και τις 10 Ιανουαρίου 2000·

(4) στην περίπτωση που η Επιτροπή διαπιστώσει ότι δεν έχουν εκδηλωθεί ή δεν εκδηλώνονται πλέον οι προαναφερθείσες διαταραχές κατά τη διαβίβαση των στοιχείων, θα πρέπει να έχει τη δυνατότητα να αποκαταστήσει το ταχύτερο δυνατό, όσον αφορά τις προθεσμίες εξέτασης, το ισχύον καθεστώς πριν από την έναρξη ισχύος του παρόντος κανονισμού· επιπλέον, στην περίπτωση που η Επιτροπή, κατά τη διάρκεια της περιόδου από τις 27 Δεκεμβρίου 1999 μέχρι τις 10 Ιανουαρίου 2000, αποκαταστήσει την καθεστηκυία τάξη, αλλά διαπιστώσει ότι οι διαταραχές αυτές εκδηλώνονται λίγο αργότερα, καθώς και στην περίπτωση που οι διαταραχές αυτές εκδηλωθούν μετά τις 10 Ιανουαρίου 2000, η Επιτροπή πρέπει να έχει τη δυνατότητα να εισάγει εκ νέου τις ανωτέρω παρατεταμένες προθεσμίες εξέτασης· πρέπει, κατά συνέπεια, να εξουσιοδοτηθεί η Επιτροπή να λάβει, μόνη της, μέτρα για την κατάργηση ή την εκ νέου εισαγωγή του παρόντος κανονισμού, εν μέρει ή εξ ολοκλήρου·

(5) τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός θεσπίζει προσωρινή παρέκκλιση από τις προθεσμίες εξέτασης σχετικά με την έκδοση των πιστοποιητικών εξαγωγής που συνεπάγονται προκαθορισμό της επιστροφής και οι οποίες προβλέπονται από τις ακόλουθες διατάξεις:

- άρθρο 10 παράγραφος 1 του κανονισμού (ΕΚ) αριθ. 174/1999,

- άρθρο 10 παράγραφος 1 του κανονισμού (ΕΚ) αριθ. 1445/95(3),

- άρθρο 3 παράγραφος 3 του κανονισμού (ΕΚ) αριθ. 1370/95(4),

- άρθρο 3 παράγραφος 3 του κανονισμού (ΕΚ) αριθ. 1371/95(5),

- άρθρο 3 παράγραφος 3 του κανονισμού (ΕΚ) αριθ. 1372/95(6),

- άρθρο 2 παράγραφος 4 του κανονισμού (ΕΚ) αριθ. 2190/96(7),

- άρθρο 4 παράγραφος 2 του κανονισμού (ΕΚ) αριθ. 1429/95(8),

- άρθρο 3 παράγραφος 2 του κανονισμού (ΕΚ) αριθ. 1685/95(9),

- άρθρο 7 παράγραφος 3 του κανονισμού (ΕΚ) αριθ. 1162/95(10),

- άρθρο 3 παράγραφος 2 του κανονισμού (ΕΚ) αριθ. 2543/95(11),

- άρθρο 9 παράγραφος 1 δεύτερη περίπτωση του κανονισμού (ΕΚ) αριθ. 1464/95(12),

- άρθρο 3 παράγραφος 3 του κανονισμού (ΕΚ) αριθ. 1223/94(13).

Άρθρο 2

Κατά παρέκκλιση από τις διτάξεις που προβλέπονται στο άρθρο 1, τα πιστοποιητικά εξαγωγής που συνεπάγονται εκ των προτέρων καθορισμό της επιστροφής, των οποίων οι αιτήσεις έχουν κατατεθεί κατά τη διάρκεια της περιόδου από τις 27 Δεκεμβρίου 1999 μέχρι τις 10 Ιανουαρίου 2000, εκδίδονται τη δέκατη εργάσιμη ημέρα του έπεται της ημερομηνίας κατάθεσης της αίτησης, εφόσον η Επιτροπή δεν έχει λάβει κατά τη διάρκεια της προθεσμίας αυτής ειδικά μέτρα.

Άρθρο 3

Η Επιτροπή θεσπίζει μέτρα προκειμένου να καταργηθεί ο παρών κανονισμός και να αποκατασταθεί η καθεστηκυία τάξη που ίσχυε πριν από την εφαρμογή του, ευθύς ως διαπιστώσει ότι δεν έχουν εκδηλωθεί ή δεν εκδηλώνονται πλέον διαταραχές, κατά τη διαβίβαση των στοιχείων, που συνδέονται με τη μετάβαση από το έτος 1999 προς το έτος 2000. Επιπλέον, η Επιτροπή μπορεί να εισάγει εκ νέου την παρατεταμένη περίοδο εξέτασης που αναφέρεται στο άρθρο 2, στην περίπτωση που κατά τη διάρκεια της περιόδου από τις 27 Δεκεμβρίου 1999 μέχρι τις 10 Ιανουαρίου 2000, αποκαταστήσει την καθεστηκυία τάξη, αλλά διαπιστώσει ότι οι διαταραχές αυτές εκδηλώνονται λίγο αργότερα, καθώς και στην περίπτωση που οι εν λόγω διαταραχές εκδηλωθούν μετά τις 10 Ιανουαρίου 2000.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 2 Δεκεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 20 της 21.1.1999, σ. 8.

(3) ΕΕ L 143 της 27.6.1995, σ. 35.

(4) ΕΕ L 133 της 17.6.1995, σ. 9.

(5) ΕΕ L 133 της 17.6.1995, σ. 16.

(6) ΕΕ L 133 της 17.6.1995, σ. 26.

(7) ΕΕ L 292 της 15.11.1996, σ. 12.

(8) ΕΕ L 141 της 24.6.1995, σ. 28.

(9) ΕΕ L 161 της 12.7.1995, σ. 2.

(10) ΕΕ L 117 της 24.5.1995, σ. 2.

(11) ΕΕ L 260 της 31.10.1995, σ. 33.

(12) ΕΕ L 144 της 28.6.1995, σ. 14.

(13) ΕΕ L 136 της 31.5.1994, σ. 33.